[{"text_idx": "#000004", "text": "Tradukaj malfacilaj\u0302oj: kial Google-tradukilo ofte miskomprenas lingvojn similajn al la joruba"}, {"text_idx": "#000006", "text": "Ekde apero de Interreto la angla okupis la lokon de la \u201cuniversala\u201d reta lingvo. En februaro 2020, lau\u0306 WebTech3, pli ol duono de la retejoj en Interreto estis en la angla."}, {"text_idx": "#000008", "text": "Lastatempe multaj teknologiaj kompanioj klopodas registri ne-anglajn vortojn, trovitajn en Interreto, por ciferecigi tiamaniere plurajn lingvojn. Google [eo], Yoruba Names [en], Masakhane MT [en] kaj ALC [en] estas inter firmaoj, kiuj klopodas kombini teknologiojn kaj lingvojn, diferencajn de la angla."}, {"text_idx": "#000010", "text": "Sed c\u0302u okazis al vi, ke post elekti traduk-opciojn vi komprenis, ke traduko al la angla estas en plej bona kazo nur parte akceptebla kaj en plej malbona kazo \u2014 tute nekomprenebla? Larg\u0302igo de la lingva gamo alfrontas plurajn kontrau\u0306dirojn kaj malfacilaj\u0302ojn."}, {"text_idx": "#000013", "text": "La kau\u0306zo de tiuj komplikaj\u0302oj radikas en tio, ke teknologiaj firmaoj kutime kolektas siajn lingvistikajn datumojn [en] por traduki el la angla, c\u0302erpante ilin en Interreto. Por iuj lingvoj tiuj datumoj konvenas, sed la lingvoj kiel la joruba kaj la igba, du c\u0302efaj lingvoj de Nig\u0302erio, prezentas malfacilaj\u0302ojn pro tio, ke transdonado de tonoj helpe de diakritaj tekstoj en la vortoj povas esti ne kompleta au\u0306 malg\u0302usta."}, {"text_idx": "#000015", "text": "Google Translate learns from existing translations found on the web, and when languages don\u2019t have an abundance of web content, it\u2019s been difficult for our system to support them effectively. ... However, due to recent advances in our machine learning technology, and active involvement from our Google Translate Community members, we\u2019ve been able to add support for these languages."}, {"text_idx": "#000016", "text": "Google-Translate lernas surbaze de ekzistantaj tradukoj en Interreto kaj kiam lingvoj estas ne sufic\u0302e prezentitaj tie, tiam estas por nia sistemo malfacile efike subteni ilian tradukadon... Tamen ni sukcesis doni subtenon ankau\u0306 al tradukoj el tiuj c\u0302i lingvoj, danke al lastaj atingoj en nia teknologio de mas\u0302ina instruado kaj aktiva partoprenado de nia komunumo je Google-Tradukilo."}, {"text_idx": "#000019", "text": "Sed malgrau\u0306 tiuj tradukaj problemoj, teknologioj helpis antau\u0306enigi la afrikajn lingvojn en la cifereca mondo, stimulante kreadon de novaj vortoj. La afrikaj lingvoj komencis evolui kun alveno de novaj teknikaj\u0302oj kiel sag\u0302telefonoj kaj tabulkomputiloj, c\u0302ar por nomi tiujn teknologiajn inventaj\u0302ojn kaj nociojn, aperas novaj vortoj. Do tiu procezo vastigis uzadon kaj funkciadon de tiuj c\u0302i lingvoj."}, {"text_idx": "#000020", "text": "Kun apero de novaj teknologioj vortprovizo de multaj afrikaj lingvoj ig\u0302is pli abunda. Ekzemple en la joruba haveblas vortoj, aperintaj sub influo de la teknologioj, kiel ero\u0323 amu\u0301le\u0301tutu\u0300 (\u201cklimatizilo\u201d), ero\u0323 I\u0300ba\u0301niso\u0323\u0300ro\u0323\u0300 (\u201ctelefono\u201d) kaj ero\u0323 I\u0300lo\u0323ta (\u201cdispremilo, pistilo\u201c). Same en la igba aperis vortoj kiel ekwe\u0300 nti (\u201ctelefono\u201d) kaj ugbo\u0323\u0300 a\u0300la\u0300 (\u201cveturilo\u201d). Tiuj popoloj nomis teknikaj\u0302ojn lau\u0306 funkcioj, kiujn ili plenumas."}, {"text_idx": "#000021", "text": "En jorublingvaj kursoj pri televido kaj reklamo studentoj ekkonas, ke plejparto de la samlingvanoj nomas televidon ero\u0323 Amo\u0301hu\u0300nma\u0301wo\u0300ra\u0301n. Tiu neologismo estigas multe da demandoj kaj disputoj \u2014 iuj studentoj opinias, ke videokameraoj kaj au\u0306tomobilaj videoregistriloj [DVR por au\u0306toj] pro siaj funkcioj ankau\u0306 povas nomig\u0302i ero\u0323 amo\u0301hu\u0300nma\u0301wo\u0300ra\u0301n."}, {"text_idx": "#000022", "text": "Tiaj lingvistikaj taskoj en la teknologia sfero utilas por la lingvoj, c\u0302ar ili vekas kritikan pensadon rilate la lingvan kaj teknologian progresojn."}, {"text_idx": "#000023", "text": "En 2019 Google malfermis [en] sian unuan esplorcentron pri artefarita intelekto en Akrao, c\u0302efurbo de Ganao. Lau\u0306 aserto de CNN, g\u0302i celas ke \u201cGoogle Trasnlate pli g\u0302uste rekonu la afrikajn lingvojn\u201d. La esploristo Moustapha Cisse, gvidanta laboron de Google pri artefarita inteligento en Afriko, opinias ke \u201cla kontinento, uzanta pli ol 2000 lingvojn, meritas pli bonan priservadon\u201d, citas CNN."}, {"text_idx": "#000024", "text": "Antau\u0306nelonge Mozilla kaj BMZ [en] anoncis kunlaboron pri voc\u0302teknologioj por la afrikaj lingvoj. Danke al tiaj iniciatoj estonte ni povos rakonti pli multe pri esplorado de la afrikaj lingvoj."}, {"text_idx": "#000028", "text": "Umasoye: lingva aktivisto kiu uzas teknologion por igi la instruadon de la lingvo Ekpeye amuza"}, {"text_idx": "#000031", "text": "Juna kuiristo en Bakuo transformis sian apartamenton en restoracion"}]